Det begyndte med nogle store drenge, der i en af de belastede ghettoer, Kista, prøvede at stjæle lidt wienerbrød - og trak våben, da personalet ville standse dem.

Siden er det endt med et opråb på de sociale medier, hvor politiet slår alarm: »Forstår vi overhovedet, hvor syg den adfærd er? Eller er vi blevet alt for vant til de her voldsytringer, der er sket de seneste år?«, spørger den fungerende chef for politiet i Järva i en optagelse, der er lagt ud på Facebook.

»Den her begivenhed er et eksempel på, at det er gået galt i for lang tid. Vi har en gruppe unge mænd, som er faret fuldstændig vild i deres relationer til andre, i machokulturen, i deres egen frygt. Når de så har våben, bliver de ekstremt farlige«, siger Christoffer Boman i optagelsen og advarer: »Det er virkelig skræmmende«.